**ΕΠΕΙΓΟΝ**

Πληροφορίες: Τάνια Κατσάνη

**Αθήνα: 28.07.2015**

**Αρ. Πρωτ.: 2004**

**Προς: Γ.Γ. Κοινωνικών Ασφαλίσεων κ. Γ. Ρωμανιά και Γ.Γ. Πρόνοιας κ. Μ. Κουτσούρη**

**Επιστολή Ε.Σ.Α.μεΑ.: Ζητάμε την άμεση έκδοση της εγκυκλίου για το άρθρο 3 του ν. 4331/2015**

**ΚΟΙΝ**: Πίνακας αποδεκτών

***Κύριοι Γεν. Γραμματείς,***

Η Ε.Σ.Α.μεΑ. με το παρόν έγγραφό της τονίζει ότι επείγει να υπάρξει απρόσκοπτη εφαρμογή και να μην δημιουργηθούν περαιτέρω προβλήματα στα ΚΕΠΑ, και για αυτό το λόγο ζητά την άμεση έκδοση ερμηνευτικής εγκυκλίου από το υπουργείο σας, για το άρθρο 3 του ν. 4331/2015, προκειμένου αυτό να τεθεί σε άμεση εφαρμογή : «Κατάργηση παραβόλου για την εξέταση σε ΚΕ.Π.Α. για ανασφάλιστους και αιτούντες προνοιακών επιδομάτων αναπηρίας».

Ζητάμε να μην καθυστερήσει η έκδοσή της και να σταλεί το δυνατόν συντομότερο στα ΚΕΠΑ, τους Δήμους, τους ασφαλιστικούς οργανισμούς και κάθε είδους υπηρεσίες που απαιτείται.

Η ΕΣΑμεΑ και οι φορείς μέλη της έχουν αγωνιστεί από την πρώτη στιγμή να καταργηθεί το μέτρο της καταβολής του παραβόλου στα ΚΕΠΑ, ως απαράδεκτο την παρούσα οικονομική περίοδο συρρίκνωσης των εισοδημάτων των φτωχών λαϊκών στρωμάτων του πληθυσμού.

***Κύριοι Γεν. Γραμματείς,***

Ζητάμε την άμεση έκδοση της συγκεκριμένης εγκυκλίου, ώστε να ανακουφιστούν ένας σημαντικός αριθμός ατόμων με αναπηρία και οι οικογένειές τους, όπως οι ανασφάλιστοι και οι αιτούντες την αξιολόγηση/ επαναξιολόγησή τους από ένα ακόμη δυσβάσταχτο οικονομικό μέτρο.

Δεν ανακουφίζονται βέβαια, και αυτό πρέπει να προχωρήσει σε επόμενη άμεση ρύθμιση, όλοι οι αιτούντες. Πάγιο αίτημα της Ε.Σ.ΑμεΑ. προς τις προηγούμενες πολιτικές ηγεσίες του Υπουργείου Εργασίας και Κοινωνικώς Ασφαλίσεων, όπως και στην παρούσα πολιτική ηγεσία του Υπουργείου Εργασίας -με το υπ' αριθ. πρωτ. 518/12.3.2015 έγγραφό της προς τον Αναπληρωτή Υπουργό Κοινωνικών Ασφαλίσεων κ. Δ. Στρατούλη- ήταν η κατάργηση παραβόλου του ποσού των 46,14 € για όλους ανεξαιρέτως τους αιτούντες την πιστοποίηση της αναπηρίας τους. Με την παρούσα διάταξη, οι αιτούντες την πιστοποίηση της αναπηρίας τους για χρήση παροχών για παράδειγμα από το Υπουργείο Παιδείας (π.χ. μετεγγραφές) ή το Υπουργείο Οικονομικών (φοροαπαλλαγές κ.λπ.) ή το Υπουργείο Μεταφορών κ.λπ. υποχρεούνται να καταβάλλουν το παράβολο των 46,14€.

Άμεσα αυτό πρέπει να αλλάξει και να καταργηθεί το παράβολο για όλους ανεξαιρέτως τους αιτούντες.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

* Γραφείο Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Γ. Κατρούγκαλου
* Αναπληρώτρια Υπουργό Εργασίας κ. Θ. Φωτίου
* Αναπληρώτρια Υπουργό Εργασίας κ. Ουρ. Αντωνοπούλου
* Υφυπουργό Εργασίας κ. Π. Χαϊκάλη
* Γ. Δ/νση Κοιν. Ασφάλισης, Κύριας Ασφ. Μισθωτών και Ασθενείας (Δ13)
* Γενικό Δ/ντή Πρόνοιας, Δ/νση ΑμεΑ υπουργείου Εργασίας
* Φορείς - Μέλη Ε.Σ.Α.μεΑ.